b"\n_START_ARTICLE_\nCarlos Rubiera Rodr\xc3\xadguez\n_START_SECTION_\nBiografia\n_START_PARAGRAPH_\nCarlos Rubiera pertanyia a l'ala esquerra, caballerista, del PSOE, oposada al sector centrista liderat per Indalecio Prieto, de la qual en fou un dels seus m\xc3\xa9s famosos oradors. Formava part de l'Agrupaci\xc3\xb3 Socialista Madrilenya, de la qual va arribar a ser secretari durant la Guerra Civil, i va ser elegit diputat per la circumscripci\xc3\xb3 de la prov\xc3\xadncia de Madrid pel Front Popular a les eleccions de febrer de 1936._NEWLINE_Despr\xc3\xa9s de comen\xc3\xa7ar la guerra civil, va formar part de la primera Junta de Defensa de Madrid, creada per Largo Caballero a finals del mes de setembre de 1936. Fou tamb\xc3\xa9 governador civil de Madrid entre el 7 d'octubre i el 31 de desembre d'aquest any, i a continuaci\xc3\xb3 subsecretari de Governaci\xc3\xb3 amb el caballerista \xc3\x81ngel Galarza (succeint Wenceslao Carrillo Alonso), fins a la caiguda del govern de Largo Caballero i l'arribada al c\xc3\xa0rrec de Negr\xc3\xadn, amb Juli\xc3\xa1n Zugazagoitia, ambd\xc3\xb3s de l'ala centrista del PSOE._NEWLINE_La resta de la guerra va seguir ocupant c\xc3\xa0rrecs en el partit, oposant-se tant a la progressiva presa del poder per part de la facci\xc3\xb3 centrista dins del partit com a la creixent influ\xc3\xa8ncia comunista a la zona republicana. Al febrer de 1938 va col\xc2\xb7laborar en la creaci\xc3\xb3 de les noves seccions juvenils exclusivament socialistes, fou escollit secretari provincial a Madrid de les Joventuts Socialistes de la FETT, la qual seguia defensant la causa caballerista. Com la resta de dirigents de l'Agrupaci\xc3\xb3 Socialista Madrilenya, va participar en la revolta de Casado contra Juan Negr\xc3\xadn. Va ser escollit membre de la Comissi\xc3\xb3 Executiva Nacional del PSOE, sota la presid\xc3\xa8ncia de Jos\xc3\xa9 G\xc3\xb3mez Osorio, pocs dies abans del final de la Guerra (20 i 21 de mar\xc3\xa7). Aquesta executiva tenia pretensi\xc3\xb3 de convertir-se en la direcci\xc3\xb3 del partit en l'exili, per\xc3\xb2 la subseg\xc3\xbcent repressi\xc3\xb3 franquista va acabar amb gaireb\xc3\xa9 la meitat d'ella._NEWLINE_Rubiera va fugir a Val\xc3\xa8ncia en companyia de la seva fam\xc3\xadlia i de l'alcalde socialista de Vallecas, Am\xc3\xb3s Acero P\xc3\xa9rez, amb la pretensi\xc3\xb3 d'embarcar-se. Davant la impossibilitat de fer-ho, van continuar cap a Alacant, on va ser capturat juntament amb les milers de persones que havien arribat a la ciutat per les tropes italianes que van prendre la ciutat. Rubiera va formar part de la delegaci\xc3\xb3 que va negociar amb el c\xc3\xb2nsol franc\xc3\xa8s a Alacant i els comandaments italians la presa de la ciutat. internat al camp de concentraci\xc3\xb3 d'Albatera i traslladat de tornada a Madrid, a la pres\xc3\xb3 de Porlier, pels \xc3\xb2rgans de repressi\xc3\xb3 dels vencedors._NEWLINE_Condemnat a mort, va ser afusellat al Cementiri de l'Est, juntament amb altres set persones, el 7 de novembre de 1942."